SKRIFTLIG FORESPØRGSEL E-0549/01

af Giovanni Pittella (PSE) og Vincenzo Lavarra (PSE) til Kommissionen

(27. februar 2001)

Om: Udbetaling af støtte til opdræt af kvæg af den podoliske race

Opdræt af kvæg af den podoliske race udgør i dag en vigtig sektor inden for dyreavl i regionen Basilicata og modtager både national støtte og fællesskabsstøtte som led i støttepolitikken.

I nogle områder sker opdrættet på nyttig måde, i andre konstateres der negative virkninger, for så vidt angår beskyttelsen af miljøet (i førstnævnte tilfælde ydes støtten rent faktisk til opdræt og dermed kødproduktion, men i sidstnævnte tilfælde er der tale om taskenspilleri, der næsten udelukkende igangsættes for at opnå støtte). Maratea-området hører til et af de sidstnævnte områder.

Der er mange stykker kvæg af den podoliske race i kommunen, de er af dårlig kvalitet og opdrættes i modstrid med græsningsbestemmelserne (det område, der bruges til græsning, befinder sig hovedsagelig i stejle bjergområder, og når dyrene bevæger sig rundt, forårsager de ofte stenskred ned på de underliggende veje; de græsgange, hvor planten ampelodesma tenax vokser, som er den podoliske races vigtigste føde, befinder sig kun på afbrændte områder, hvor loven imidlertid forbyder græsning i et tidsrum på to år mod strenge straffe; primitive gitterlåger og pigtrådsindhegninger, der skal forhindre, at kvæget går ned, anvendes i udstrakt grad).

Alt dette er i modstrid med de regionale love, samtidig med at staten pålægger skovbetjentene at føre kontrol med området og på trods af de mange lovovertrædelser fortsætter med at udbetale støtten, således at hele processen kortsluttes.

Denne situation kræver en hurtig indgriben i form af en klar bestemmelse om, at kvægavlere, som overtræder græsningslovene, er udelukket fra at modtage støtte, samt på længere sigt i form af en revision af de generelle bestemmelser om udbetaling af støtte. Man bør bl.a. erstatte basiskriteriet dvs. forholdet mellem stykker voksent kvæg og græsningsområdet, med et kriterium, som drager kvægavlerne til ansvar også med hensyn til beskyttelsen af bjergmiljøet.

Hvilke foranstaltninger agter Europa-Kommissionen at træffe for at afhjælpe ovennævnte problemer?

Svar afgivet på Kommissionens vegne af Franz Fischler

(19. april 2001)

Kommissionen og medlemsstaterne arbejder i øjeblikket på at indføre Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1) og Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2).

Den første forordning indeholder bestemmelser om støtte til strukturudvikling af mål 1-regioner, der tildeles under forudsætning af, at en række betingelser, særlig af miljømæssig karakter, er overholdt.

I henhold til den anden forordning kan der bevilges støtte til miljøvenlige landbrugsforanstaltninger, hvilket skal tjene som incitament for landbrugssektoren til at benytte produktionsmetoder, der gør det muligt at beskytte og forbedre miljøet. Støtten tildeles pr. hektar, men på betingelse af, at antallet af kvæg på de arealer, hvortil der søges støtte, ikke overstiger en grænse, der harmonerer med beskyttelsen og forbedringen af miljøet i det pågældende område. For at få støtte skal støttemodtageren for en periode på mindst 5 år forpligte sig til at sikre en forvaltning, der rækker betydeligt længere end godt landmandsskab.

Der er således ikke behov for at ændre EF-reglerne, men blot for at de anvendes korrekt på grundlag af en fuldstændig og tilfredsstillende redegørelse for reglerne for godt landmandsskab i regionen. Der bør desuden fastsættes regler om græsning i bjergområder, således at de regionale myndigheder, når de søger om godkendelse af programmet for 2000-2006, forpligter sig til kun at bevilge præmier til kvægavlere, der overholder reglerne.

Hverken skovfogedernes aktiviteter eller regionale lovovertrædelser hører under Kommissionens kompetenceområde. Kommissionen kan derimod indstille sin medfinansiering af programmer for udvikling af landdistrikter, hvis dens kontrolinstanser konstaterer, at EF-reglerne er overtrådt, og at de nationale myndigheder og støttemodtagerne ikke overholder de forpligtelser, som de har indgået.

(1) EFT L 161 af 26.6.1999.

(2) EFT L 160 af 26.6.1999.